Porsche først med trådløs opladning af elbilen

Porsche er nu klar til at lancere trådløs opladning til elbiler – og bliver dermed den første bilproducent, der tilbyder teknologien i serieproduktion. I stedet for en wallbox på væggen og et kabel, du skal fumle med hver gang, parkerer du bare bilen over en særlig ladeplade i garagen eller carporten. Når bilen er korrekt placeret og parkeringsbremsen er slået til, starter opladningen automatisk.

– Brugervenlighed, hverdagsfunktionalitet og en velfungerende ladeinfrastruktur er stadig afgørende faktorer for at få elektrisk mobilitet til at slå bredt igennem, siger Porsches udviklingschef Michael Steiner.

Systemet, der officielt hedder Porsche Wireless Charging, leverer op til 11 kW, hvilket betyder, at en typisk hjemmeladning kan klares natten over – uden at du behøver røre en finger. Komfortfunktioner som timer-styring og forklimatisering er selvfølgelig også integreret.

Via My Porsche-appen kan du overvåge opladningen, styre flere biler og tjekke, at det hele spiller. For at ramme ladepladen helt præcist får du hjælp af bilens Surround View-kamera, der viser en særlig opladningsguide på skærmen.

Først i Cayenne Electric

Det bliver den kommende Porsche Cayenne Electric, der får æren af at debutere teknologien. SUV’en får verdenspremiere sidst på året og kommer i 2026 til at kunne købes med den trådløse ladeplade.

Bilens systemer hjælper med at ramme ladepladen.

Men Cayenne Electric handler ikke kun om komfort. Ved lynladere er den nemlig også bygget til fart: Op til 400 kW ladeeffekt lover Porsche – og det er tæt på at sprænge lydmuren i elbilernes ladeverden.

Trådløs opladning kan hurtigt vise sig at være en gamechanger for elbil-ejere, der bruger bilen hver dag. Det bliver lidt som med mobiltelefonen: Når først man har prøvet trådløs opladning, virker det pludselig bøvlet at rode med kabler.

Om teknologien forbliver et Porsche-luksusfænomen, eller om den breder sig til billigere biler, bliver spændende at følge. Men én ting er sikkert: Fremtiden for elbilsopladning er på vej til at blive både nemmere og mere elegant.

Porsche først med trådløs opladning af elbilen